title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist laagrites, mida kasutatakse teatavates mujal kui liikluses kasutatavates professionaalsetes seadmetes

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud)
                  1
                (edaspidi „direktiiv RoHS 2“) III lisa seoses erandiga plii teatavate kasutusviiside osas.

               Direktiivi RoHS 2 artikli 4 kohaselt on piiratud teatavate ohtlike ainete kasutamine elektri- ja elektroonikaseadmetes. Direktiiv jõustus 21. juulil 2011.

               Ained, mille kasutamist piiratakse, on loetletud direktiivi RoHS 2 II lisas. Praegu kehtib piirang plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes ning alates 22. juulist 2019 ja pärast seda hakatakse piirangut kohaldama bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ette nähtud materjalid ja komponendid, mis on vabastatud direktiivi RoHS 2 artikli 4 lõike 1 kohasest piirangust.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse, muudetakse ja tühistatakse erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui see ei muuda nõrgemaks määrusega (EÜ) nr 1907/2006
                  2
                tagatud keskkonna- ja tervisekaitset ning kui on täidetud vähemalt üks järgmistest tingimustest: materjalide ja komponentide kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise kahjulik kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusalane kasu.

               Artikli 5 lõikes 1 on sätestatud, et Euroopa Komisjon (edaspidi „komisjon“) lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loetellu eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Pärast direktiivi RoHS 2 avaldamist on komisjon saanud ettevõtjatelt palju erandite lubamise ja erandite uuendamise taotlusi
                  3
                vastavalt artikli 5 lõikele 3 ja V lisale.

               Komisjon sai 2015. aasta juulis taotluse, milles paluti lisada III lisasse uus erand, mille kohaselt lubataks kasutada pliid laagrites, mis on kasutusel diisli või gaasiga töötavates sisepõlemismootorites, mis on ette nähtud mujal kui liikluses kasutatavatele professionaalsetele seadmetele (taotlus nr 2016-1). Erandit taotleti kategooriale 11
                  4
               .

               Eranditaotluse hindamiseks algatas komisjon uuringu nõutava tehnilise ja teadusliku hindamise jaoks, mis hõlmas ka kaheksanädalast veebipõhist avatud konsulteerimist
                  5
                huvirühmadega kõnealuse taotluse üle. Huvirühmadega peetud konsulteerimise käigus ühtegi arvamust ei saadud.

               Avaldati taotluse hindamise lõpparuanne
                  6
               ; teatati huvirühmadele.

               Seejärel konsulteeris komisjon direktiivi RoHS 2 kohaste delegeeritud õigusaktidega tegeleva liikmesriikide eksperdirühmaga ekspertide koosolekul 22. septembril 2017. Eksperdid, kellest valdav enamik oli hääleõiguseta, nõustusid komisjoni esitatud ettepanekuga. Kooskõlas parema õigusloome suunistega avaldati delegeeritud direktiivi ettepanek parema õigusloome portaalis, kus selle kohta sai neli nädalat anda tagasisidet. Märkusi ei esitatud. Seoses eranditega aine suhtes kehtivast piirangust võeti kõik kohaldatavad meetmed artikli 5 lõigete 3–7 kohaselt
                  7
               . Nõukogu ja Euroopa Parlamenti on kõigist toimingutest teavitatud.

               Lõpparuandes on toodud esile eelkõige järgmised tehnilised andmed ja hinnangud.

               ·Pliisisaldusega laagrid on vajalikud selleks, et suuremõõdulised ning karmides ja nõudlikes tingimustes töötavad mootorid, mida kasutatakse professionaalselt mujal kui liikluses, oleksid piisavalt töökindlad. Selliseid laagreid kasutatakse näiteks teisaldatavate õhukompressorite, teisaldatavate keevitusseadmete ja kraanade mootorites.

               ·Praegu puuduvad turul pliivabad alternatiivid, mis tagaksid piisava töökindluse sööbimiskindluse, sobitusvõime, osakeste saržeerimisvõime ja kulumisproduktide toimele vastupanu osas sellistes kasutusvaldkondades nagu mujal kui liikluses kasutatavate seadmete mootorid. Seepärast ei ole plii asendamine või kõrvaldamine asjaomaste kasutusviiside puhul teaduslikult ja tehniliselt teostatav.

               Kategooria 11 osas tehtud hindamise tulemused näitavad, et see konkreetne erand on kooskõlas määrusega (EÜ) nr 1907/2006 (REACH) ja seega ei nõrgenda selle erandi tegemine keskkonna- ja tervisekaitset, nagu see on sätestatud direktiivi 2011/65/EL artiklis 5. Lisaks on vähemalt üks artikli 5 lõike 1 punktis a nimetatud asjaomane kriteerium erandi taotluses täidetud. Kuna asjaomaste kasutusviiside jaoks ei ole praegu saadaval ega ka lähemal ajal turule tulemas muid piisavalt töökindlaid alternatiive, on põhjendatud erandi kehtivusaja pikendamine maksimaalselt viieks aastaks alates 22. juulist 2019
                  8
               . Kuna töökindlaid asendustooteid veel ei ole, ei ole selleks ajavahemikuks oodata kahjulikku sotsiaalmajanduslikku mõju. Samuti ei saa erandile antud kehtivusaeg eeldatavasti innovatsiooni kahjulikult mõjutada. Et vältida erandite kohaldamisalade kattumist III lisas, selgitatakse kavandatud sõnastusega, et kasutusviis, mida hõlmab erand 6(c), jäetakse praegu tehtava erandi kohaldamisalast välja.

               3.DELEGEERITUD ÕIGUSAKTI ÕIGUSLIK KÜLG

               Delegeeritud direktiiviga lubatakse seoses plii kasutamisega teatavatel kasutusviisidel erand direktiivi 2011/65/EL artikli 4 lõikes 1 sätestatud piirangutest; kõnealune erand tuleb lisada III lisasse.

               Õigusakt on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punkti a asjaomaste nõuetega.

               Delegeeritud direktiivi eesmärk on aidata kaasa inimeste tervise ja keskkonna kaitsele ning lähendada asjaomaseid sätteid, et tagada elektri- ja elektroonikaseadmete siseturu toimimine, milleks lubatakse teatavatel kasutusviisidel kasutada muidu keelatud aineid kooskõlas direktiivi RoHS 2 sätetega ning nende sätete kohase III ja IV lisa teaduse ja tehnika arenguga kohandamise korraga.

               Proportsionaalsuse põhimõtte kohaselt ei lähe käesolev meede selle eesmärkide saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               16.11.2018,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist laagrites, mida kasutatakse teatavates mujal kui liikluses kasutatavates professionaalsetes seadmetes

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  9
                eriti selle artikli 5 lõike 1 punkti a,

               ning arvestades järgmist:

               (1)
                     Direktiivi 2011/65/EL kohaselt peavad liikmesriigid tagama, et turule lastud elektri- ja elektroonikaseadmed ei sisaldaks teatavaid ohtlikke aineid, mis on loetletud kõnealuse direktiivi II lisas. Seda nõuet ei kohaldata direktiivi 2011/65/EL III lisas loetletud kasutusviiside suhtes.

               (2)
                     Elektri- ja elektroonikaseadmete kategooriad, mille suhtes kohaldatakse direktiivi 2011/65/EL, on loetletud kõnealuse direktiivi I lisas.

               (3)
                     Plii on piiratud kasutusega aine, mis on kantud direktiivi 2011/65/EL II lisa loetellu. Komisjon sai 2015. aasta juulis direktiivi 2011/65/EL artikli 5 lõikele 3 vastava taotluse, milles paluti teha kategooria 11 jaoks erand, mis loetletakse III lisas ja mille kohaselt lubataks kasutada pliid laagrites, mis on kasutusel diisli või gaasiga töötavates sisepõlemismootorites, mis on ette nähtud mujal kui liikluses kasutatavatele professionaalsetele seadmetele.

               (4)
                     Pliid sisaldavad laagrid on vajalikud selleks, et tagada piisav sööbimiskindlus, sobitusvõime, osakeste saržeerimisvõime ja kulumisproduktide toimele vastupanu suuremõõdulistes ning karmides ja nõudlikes tingimustes töötavates mootorites, mis on mõeldud professionaalselt, mujal kui liikluses kasutatavate seadmete jaoks, näiteks teisaldatavate õhukompressorite ja keevitusseadmete ning kraanade mootorite jaoks.

               (5)
                     Praegu puuduvad turul pliivabad alternatiivid, mis tagaksid piisava töökindluse mootorites, mis on ette nähtud professionaalsetele, mujal kui liikluses kasutatavatele seadmetele.

               (6)
                     Kuna töökindlad asendajad puuduvad, ei ole plii asendamine või kõrvaldamine teatavates professionaalsete, mujal kui liikluses kasutatavate seadmete mootorites teaduslikult ja tehniliselt teostatav. Erand on kooskõlas Euroopa Parlamendi ja nõukogu määrusega (EÜ) nr 1907/2006
                  10
                ning selle tegemisel ei nõrgendata seega keskkonna- ja tervisekaitset. Tuleks teha erand, millega lubatakse kasutada pliid laagrites, mis on kasutusel teatavates diisli või gaasiga töötavates sisepõlemismootorites, mis on ette nähtud mujal kui liikluses kasutatavatele professionaalsetele seadmetele, lisades direktiivi 2011/65/EL III lisasse uue kirje 42. Et vältida erandite kohaldamisalade kattumist III lisas ja tagada õiguslik selgus, tuleks lisada, et kasutusviis, mida hõlmab direktiivi 2011/65/EL III lisa erand 6(c) jäetakse III lisa uue kirjega 42 tehtava erandi kohaldamisalast välja.

               (7)
                     Kuna kõnealuste kasutusviiside puhul puuduvad siiani turul töökindlad alternatiivid ja tõenäoliselt ei ole neid lähiajal turule tulemas, tuleks erandit direktiivi 2011/65/EL I lisas esitatud kategooria 11 puhul kohaldada maksimaalse kehtivusaja piires, st viis aastat alates 22. juulist 2019, mis on kuupäev, mil kategooria 11 suhtes hakatakse kohaldama direktiivi 2011/65/EL artikli 4 lõiget 1. Pidades silmas pingutusi, mida tehakse töökindla asendaja leidmiseks, ei avalda kõnealuse erandi kestus tõenäoliselt innovatsioonile kahjulikku mõju.

               (8)
                     Seepärast tuleks direktiivi 2011/65/EL vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 21. juuliks 2019. Nad edastavad kõnealuste õigus- ja haldusnormide teksti viivitamata komisjonile.

               Nad kohaldavad neid norme alates 22. juulist 2019.

               Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 16.11.2018

                     Komisjoni nimel

                     president
                     Jean-Claude JUNCKER

                     (1)

                        ELT L 174, 1.7.2011, lk 88.

                     (2)

                        ELT L 396, 30.12.2006, lk 1.

                     (3)

                        Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm

                     (4)

                        Direktiivi 2011/65/EL I lisas loetletud kategooriad on järgmised: 1. suured kodumasinad; 2. väikesed kodumasinad; 3. infotehnoloogia- ja telekommunikatsiooniseadmed; 4. tavatarbijatele määratud seadmed; 5. valgustusseadmed; 6. elektrilised ja elektrontööriistad. 7. mänguasjad, vaba aja veetmise ja spordivahendid; 8. meditsiiniseadmed; 9. seire- ja kontrolliseadmed, kaasa arvatud tööstuslikud seire- ja kontrolliseadmed; 10. automaadid; 11. muud ülaltoodud kategooriatesse mittekuuluvad elektri- ja elektroonikaseadmed.

                     (5)

                  Konsulteerimisperiood
                  : 14. märtsist 2015 kuni 9. maini 2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Loetelu nõutavatest haldustoimingutest on kättesaadav
                  komisjoni veebilehel
                  . Iga delegeeritud õigusakti eelnõu menetluse jooksvat kulgu on võimalik vaadata institutsioonidevahelises delegeeritud õigusaktide registris:
                  https://webgate.ec.europa.eu/regdel/#/home.

                     (8)

                        Kategooriat 11 hakatakse direktiivi 2011/65/EL kohaldamisalas kasutama alates 22. juulist 2019. Kategooria 11 kehtivusperiood on määratletud
                  Euroopa Parlamendi ja nõukogu 15. novembri 2017. aasta direktiivi (EL) 2017/2102
                  (millega muudetakse direktiivi RoHS 2) artikli 1 lõike 4 punktis a.

                     (9)

                        ELT L 174, 1.7.2011, lk 88.

                     (10)

                        Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur (ELT L 396, 30.12.2006, lk 1).

    ---documentbreak---

               LISA

               III lisasse lisatakse kirje 42:

                        „42

                        Pliid laagrites, mis on kasutusel diisli või gaasiga töötavates sisepõlemismootorites, mis on ette nähtud mujal kui liikluses kasutatavatele professionaalsetele seadmetele,

                        -mille mootori üldtöömaht on 15 liitrit või üle selle,
                           või

                        -mille mootori üldtöömaht on väiksem kui 15 liitrit ja mootorit kasutatakse seadmetes, kus aeg mootori käivitamise ja täisvõimsuse saavutamise vahel peab olema alla 10 sekundi, või mida tavapäraselt kasutatakse karmides tingimustes või tolmuses väliskeskkonnas, näiteks kaevandus-, ehitus- ja põllumajandusseadmetes.

                        Erand kehtib kategooria 11 suhtes, sellega ei ole kaetud käesoleva lisa kirjes 6(c) esitatud kasutusviisid.

                        Kehtivusaeg lõpeb 21. juulil 2024.“


title: KOMISJONI DELEGEERITUD DIREKTIIV (EL) …/…, millega muudetakse Euroopa Parlamendi ja nõukogu direktiivi (EL) 2016/1629 (millega kehtestatakse siseveelaevade tehnilised nõuded) II, III ja V lisa

text:
               SELETUSKIRI

               1.DELEGEERITUD ÕIGUSAKTI TAUST

               1.1 Siseveeliikluse standardite koostamise Euroopa komitee (CESNI)

               Reini laevaliikluse keskkomisjon (CCNR) on rahvusvaheline organisatsioon, millel on regulatiivne pädevus Reini siseveelaevanduse valdkonnas. CCNRi kuulub neli liikmesriiki (Belgia, Prantsusmaa, Saksamaa ja Madalmaad) ning Šveits.

               2015. aastal kiitis CCNR heaks siseveeliikluse standardite koostamise Euroopa komitee (CESNI) loomise ja tegutsemise. Tema pädevuses on ka vastu võtta tehnilised standardid siseveeliikluse eri valdkondades, eelkõige laevade, infotehnoloogia ja meeskonna kohta, neid standardeid ja sellekohaseid menetlusi ühetaoliselt tõlgendada ning avalikult arutada veeliiklusohutuse, keskkonnakaitse või muudes veeliiklusküsimustes.

               CESNIsse kuuluvad CCNRi ja ELi liikmesriike esindavad eksperdid, kellel on hääletamisel üks hääl.

               EL ise ei ole CCNRi ega CESNI liige. Samas võib ta osaleda CESNI töös ilma hääletusõiguseta koos rahvusvaheliste organisatsioonidega, kelle pädevusse kuuluvad CESNI tegevusvaldkonnad.

               CESNI võtab vastu standardeid, kui kohal olevad CCNRi ja ELi liikmesriigid need ühehäälselt heaks kiidavad. Kui otsuse suhtes lisada standardi vastuvõtmine kohtumise päevakorda ei saavutata konsensust, teeb CESNI otsuse kohtumisel osalevate liikmete kahe kolmandiku häälteenamusega. Teises etapis võtab CESNI vastu standardeid, kui kohal olevad CCNRi riigid ja ELi liikmesriigid need ühehäälselt heaks kiidavad. Kui otsus on tehtud, antakse standardile kordumatu viitenumber ja standard avaldatakse.

               CCNRil on märkimisväärsed kogemused seoses siseveelaevade tehniliste nõuete kehtestamisega. Seega on CESNI-l, mis on asutatud CCNRi raames ja kuhu kuuluvad kõik ELi liikmesriigid, vajalikud eksperditeadmised ja geograafiline esindatus kogu Euroopa Liidu siseveeteedevõrgu jaoks ühiste standardite väljatöötamiseks.

               1.2 Euroopa standard, millega kehtestatakse siseveelaevade tehnilised nõuded (ES-TRIN)

               Üks CESNI poolt vastu võetud standardeid on siseveelaevade tehnilisi nõudeid käsitlev Euroopa standard (ES-TRINi standard). Selle standardiga kehtestatakse siseveelaevade ohutuse tagamiseks vajalikud ühtsed tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid.

               ES-TRINi standardi esimene versioon (ES-TRIN 2015) võeti vastu CESNI kohtumisel 26. novembril 2015.

               ES-TRINi standardit ajakohastatakse regulaarselt, võttes arvesse CESNI töörühmade tööd.

               ES-TRINi regulaarne ajakohastamine on vajalik selleks, et:

               säilitada siseveeliikluse ohutuse kõrge tase;

               pidada sammu tehnika arenguga (nt roolikamber, navigatsiooniseadmed);

               tagada kooskõla ELi õigusraamistikuga (nt väljaspool teid kasutatavaid liikurmasinaid käsitleva määrusega).

               CESNI võttis 6. juuli 2017. aasta kohtumisel vastu ES-TRINi standardi ajakohastatud versiooni (ES-TRIN 2017/1). Versioon sisaldab mitut muudatust, eelkõige järgmistes valdkondades:

               tõstetav roolikamber;

               erinevatele rahvusvahelistele standarditele osutavate viidete ajakohastamine;

               gaasiliste ja tahkete saasteainete heide mootoritest;

               traditsioonilistele laevadele esitatavad nõuded;

               elektrivarustus ja -seadmed;

               tuletõrjesüsteemid;

               kraanade tootja andmesildid;

               navigatsiooni- ja infoseadmeid käsitlevate sätete ajakohastamine;

               tüübikinnitusega seadmeid käsitlevate üleminekusätete parandamine.

               1.3 Õiguskordade kooskõla tehniliste nõuete seisukohast

               Euroopa Parlamendi ja nõukogu 14. septembri 2016. aasta direktiiv (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ, sisaldab otseviidet ES-TRINi standardile.

               Selleks et tagada siseveelaevade tehniliste nõuete kahe olemasoleva eeskirjakogumiku (Reini ja ELi oma) kooskõla, on vaja ette näha ühesugused standardid. Nii ELi õigusaktides kui ka CCNRi määrustes osutatakse CESNI standardile ES-TRIN 2017/01 (7. oktoobri 2018. aasta seisuga; direktiivi (EL) 2016/1629 ülevõtmise tähtaeg ja standardi ES-TRIN 2017/01 kohaldamise kuupäev).

               ELi õigusaktid ja CCNRi nõuded siseveelaevadele viiakse täielikku kooskõlla 7. oktoobrist 2018.

               Lisaks II lisa muutmisele (viide ES-TRINi standardile 2017/1) on vaja muuta III ja V lisa, et säilitada direktiivi 2016/1629 ja standardi ES-TRIN 2017/01 kooskõla.

               2.ÕIGUSAKTI VASTUVÕTMISELE EELNENUD KONSULTEERIMINE

               Vastavalt direktiivi (EL) 2016/1629 artiklile 32 konsulteerib komisjon enne delegeeritud õigusakti vastuvõtmist vastavalt 13. aprilli 2016. aasta institutsioonivahelises parema õigusloome kokkuleppes sätestatud põhimõtetele iga liikmesriigi määratud ekspertidega. Delegeeritud õigusakti eelnõu tuleb esitada komisjoni siseveelaevade tehnilisi nõudeid käsitleva eksperdirühma kohtumisele. Kohtumine toimus 13. oktoobril 2017.

               Selleks et laialdaselt teavitada eksperte ning tagada CESNI tegevuse ja ELi õigusraamistiku kooskõla, esitles komisjon delegeeritud õigusakti eelnõu ka CESNI/PT töörühma kohtumisel 27. ja 28. septembril 2017.

               3.DELEGEERITUD ÕIGUSAKTI ÕIGUSLIK KÜLG

               3.1 ES-TRINi standardile osutava viite ajakohastamine

               Direktiivi (EL) 2016/1629 II lisa sisaldab otseviidet ES-TRINi standardile 2015/1 veesõidukite suhtes kohaldatavate tehniliste nõuete kohta. Nimetatud direktiivi artikli 31 lõike 1 kohaselt on komisjonil õigus ajakohastada viidet ES-TRINi standardi kõige viimasele versioonile ja määrata kindlaks selle kohaldamise kuupäev. Võttes arvesse ES-TRINi standardi 2017/1 kui ES-TRINi standardi kõige viimase versiooni avaldamist, tagatakse delegeeritud õigusakti eelnõuga asjakohased uuendused. Kohaldamise kuupäev on 7. oktoober 2018.

               3.2 Traditsioonilisi laevu käsitlevad menetlussätted

               ES-TRINi standard 2017/1 sisaldab traditsioonilisi laevu käsitlevaid erisätteid. Selleks et säilitada kooskõla direktiivi (EL) 2016/1629 ja ES-TRINi standardi nõuete vahel ning ühtlustada menetlussätteid, on vaja muuta direktiivi V lisa üksikasjalike menetlussätete osas. V lisa artikli 2.01 lõikes 2 on sätestatud kontrollorganite koosseis. Standardi ES-TRIN 2017/1 kohaselt peab traditsioonilise laeva sertifikaadi taotlemisel tegema kontrolli ekspert, kellel on eriteadmised traditsiooniliste laevade suhtes kohaldatavate nõuete kohta. ES-TRINi standardis 2017/1 on traditsiooniliste laevade ekspert määratletud järgmiselt: „Liikmesriigi pädeva või volitatud asutuse poolt nimetatud isik, kellel on eriteadmised traditsiooniliste laevade kohta tänu oma koolitusele ja kogemusele selles vallas ning kes tunneb asjaomaseid tehnilisi nõudeid ja eeskirju, ka traditsiooniliste laevade ajastust.” Kõnealune ekspert peab kuuluma kontrollorganisse.

               Direktiivi artikli 31 lõike 4 kohaselt on komisjonil õigus võtta vastu delegeeritud õigusakte V lisa kohandamiseks, et ajakohastada ja ühtlustada haldusnorme. Delegeeritud õigusakti eelnõuga tagatakse direktiivi (EL) 2016/1629 V lisa artikli 2.01 lõike 2 kohandamine standardi ES-TRIN 2017/1 sätete täitmiseks.

               3.3. 1., 2. ja mitte ühenduses olevatel 3. tsooni siseveeteedel tegutsevate veesõidukite suhtes kohaldatavate täiendavate tehniliste nõuete loetelu täpsustamine

               Direktiivi (EL) 2016/1629 III lisas on esitatud ammendav loetelu valdkondadest riiklikeks nõueteks, mille liikmesriik peab vastu võtma nimetatud direktiivi artikli 23 lõigete 1 ja 2 alusel.

               Direktiivi (EL) 2016/1629 artikli 31 lõike 3 kohaselt on komisjonil õigus võtta vastu delegeeritud õigusakte III lisa kohandamiseks teaduse ja tehnika arengule.

               Selleks et suurendada kooskõla ES-TRINi standardi sätetega, tuleks direktiivi (EL) 2016/1629 III lisa punkti 2 ajakohastada. Analoogselt ES-TRINi artikliga 3.02 hõlmab kõnealune punkt 2 sätteid nii „Tugevuse“ kui ka „Püstuvuse“ kohta. Punkti 2 praegune pealkiri ei vasta täpselt taanete sisule. Delegeeritud õigusakti eelnõuga tagatakse asjakohased kohandused.

               2017. aasta juulis pööras siseveeliikluse tunnustatud klassifikatsiooniühingute rühm (GERC) tähelepanu võimalusele täiendada direktiivi (EL) 2016/1629 III lisas esitatud loetelu.

               III lisas on loetletud 1., 2. ja mitte ühenduses olevatel 3. tsooni siseveeteedel tegutsevate veesõidukite suhtes kohaldatavate täiendavate tehniliste nõuete valdkonnad.

               See loetelu on ammendav ega hõlma masinaid käsitlevaid valdkondi.

               1. ja 2. tsoonis liiklemise puhul näib ilmselgena nõuda kerekonstruktsiooni tugevdamist, et laev peaks vastu teatavale lainekõrgusele (direktiivi (EL) 2016/1629 III lisa punkt 2). Lisa ei sisalda valdkondi, mille puhul võiks sellistes laevaliiklustsoonides tegutsevate veesõidukite jõuseadmete suhtes kohaldada võimalikke tehnilisi nõudeid, eelkõige laeva usaldusväärse käikuvuse tagamiseks.

               ES-TRINi standardi artikli 8.01 lõikes 1 ei ole sätestatud konkreetseid nõudeid jõuseadmetele; nõutakse vaid, et masinad ja nende abiseadmed oleksid projekteeritud, ehitatud ja paigaldatud vastavalt parimatele tavadele.

               Direktiivi (EL) 2016/1629 III lisasse punkti 8 „Masinad“ lisamine lubab liikmesriigil ohutuse eesmärgil vastu võtta täiendavaid riiklikke sätteid.

               Delegeeritud õigusaktiga tagatakse asjakohased kohandused.

               Direktiivi (EL) 2016/1629 III lisa kavandatud muudatuste mõju on väga piiratud, kuna need ei nõua kehtivate riiklike eeskirjade muutmist, vaid vastupidi – nendega parandatakse õiguskindlust ning 1. ja 2. tsoonis ohutuse tagamise võimalusi.

               KOMISJONI DELEGEERITUD DIREKTIIV (EL) …/…,

               18.4.2018,

               millega muudetakse Euroopa Parlamendi ja nõukogu direktiivi (EL) 2016/1629 (millega kehtestatakse siseveelaevade tehnilised nõuded) II, III ja V lisa

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 14. septembri 2016. aasta direktiivi (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ,
                  1
                eriti selle artikli 31 lõikeid 1, 3 ja 4,

               ning arvestades järgmist:

               (1)Euroopa Parlamendi ja nõukogu direktiiv 2006/87/EÜ
                  2
                tunnistatakse direktiiviga (EL) 2016/1629 alates 7. oktoobrist 2018 kehtetuks. Direktiivi (EL) 2016/1629 II lisas on sätestatud, et veesõidukite suhtes kohaldatavad tehnilised nõuded on sätestatud ES-TRINi standardis 2015/1.

               (2)Liidu tegevus siseveelaevanduse sektoris peaks olema suunatud selle tagamisele, et ühtselt välja töötada siseveelaevadele liidus kohaldatavad tehnilised nõuded.

               (3)3. juunil 2015 loodi Reini laevaliikluse keskkomisjoni (edaspidi „CCNR”) raames siseveeliikluse standardite koostamise Euroopa komitee (CESNI), et töötada välja siseveeteid käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.

               (4)CESNI võttis 6. juuli 2017. aasta kohtumisel vastu
                  3
                siseveelaevade tehnilisi nõudeid käsitleva uue Euroopa standardi ES-TRIN 2017/1.

               (5)ES-TRINi standardiga kehtestatakse siseveelaevade ohutuse tagamiseks vajalikud ühtsed tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid automaatse identifitseerimissüsteemi seadmete kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid.

               (6)CCNR muudab oma õigusraamistikku (Reini laevakontrolli määrust) nii, et selles viidatakse uuele standardile ja muudetakse see Reini laevaliikluse muudetud konventsiooni kohaldamisel kohustuslikuks.

               (7)Euroopa Parlamendi ja nõukogu direktiivi (EL) 2016/1629 tuleks seetõttu vastavalt muuta.

               (8)Järjekindluse huvides tuleks muudetud sätted üle võtta ja neid kohaldada alates kuupäevast, mis nähti algselt ette direktiivi (EL) 2016/1629 ülevõtmiseks ja kohaldamiseks,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi (EL) 2016/1629 muudetakse järgmiselt:

               (1)II lisa asendatakse käesoleva direktiivi I lisa tekstiga;

               (2)III lisa muudetakse vastavalt käesoleva direktiivi II lisale;

               (3)V lisa muudetakse vastavalt käesoleva direktiivi III lisale.

               Artikkel 2

               1.Liikmesriigid jõustavad käesoleva direktiivi järgmiseks vajalikud õigus- ja haldusnormid hiljemalt 7. oktoobriks 2018 ja neid kohaldatakse alates osutatud kuupäevast. Nad edastavad kõnealuste normide teksti viivitamata komisjonile.

               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste õigus- ja haldusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 18.4.2018

                     Komisjoni nimel

                     president
                     Jean-Claude JUNCKER

                     (1)

                        ELT L 252, 16.9.2016, lk 118.

                     (2)

                        Euroopa Parlamendi ja nõukogu 12. detsembri 2006. aasta direktiiv 2006/87/EÜ, millega kehtestatakse siseveelaevade tehnilised nõuded ja tunnistatakse kehtetuks nõukogu direktiiv 82/714/EMÜ (ELT L 389, 30.12.2006, lk 1).

                     (3)

                        Resolutsioon CESNI 2017-II-1.

    ---documentbreak---

               I LISA

               „II LISA

               1., 2., 3. JA 4. TSOONI SISEVEETEEDEL VEESÕIDUKITELE ESITATAVAD TEHNILISED MIINIMUMNÕUDED

               Veesõidukitele kohaldatavad tehnilised nõuded on ES-TRIN standardis 2017/1 esitatud nõuded.“

               II LISA

               Direktiivi (EL) 2016/1629 III lisa muudetakse järgmiselt.

               1) Punkt 2 asendatakse järgmisega:

               „2. Tugevus ja püstuvus

               — Konstruktsiooni tugevdamine ja püstuvus

               — Tunnustatud klassifikatsiooniühingu tunnistus/tõendamine“.

               2) Lisatakse punkt 8:

               „8. Masinad

               –Rooliseadmed

               –Sõuvõllid ja lisaseadmed

               –Jõuseadmed, ühendused ja lisaseadmed

               –Vööripõtkuri olemasolu

               –Kuivendussüsteemid ja tuletõrjesüsteemid

               –Avarii(elektri)energiaallikad ja elektriseadmed

               –Tunnustatud klassifikatsiooniühingu tunnistus/tõendamine“.

               III LISA

               Direktiivi (EL) 2016/1629 V lisa artikli 2.01 lõiget 2 muudetakse järgmiselt.

               1) Punkt c asendatakse järgmisega:

               „c) laevandusekspert, kellel on siseveeteede laevajuhi luba, mis annab selle omanikule volituse kontrollitava laevaga sõita;“.

               2) Lisatakse punkt d:

               „d) traditsiooniliste laevade ekspert nende kontrollimiseks.“


title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist aktivaatorina lahenduslampide fluorestseeruvas pulbris, mis sisaldab luminofoore

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud)
                  1
                (edaspidi „direktiiv RoHS 2“) III lisa seoses erandiga plii teatavate kasutusviiside osas.

               Direktiivi RoHS 2 artikli 4 kohaselt on piiratud teatavate ohtlike ainete kasutamine elektri- ja elektroonikaseadmetes. Direktiiv jõustus 21. juulil 2011.

               Ained, mille kasutamist piiratakse, on loetletud direktiivi RoHS 2 II lisas. Praegu kehtib piirang plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes ning alates 22. juulist 2019 ja pärast seda hakatakse piirangut kohaldama bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ette nähtud materjalid ja komponendid, mis on vabastatud direktiivi RoHS 2 artikli 4 lõike 1 kohasest piirangust.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse, muudetakse ja tühistatakse erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui see ei muuda nõrgemaks määrusega (EÜ) nr 1907/2006
                  2
                tagatud keskkonna- ja tervisekaitset ning kui on täidetud vähemalt üks järgmistest tingimustest: materjalide ja komponentide kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise kahjulik kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusalane kasu.

               Artikli 5 lõikes 1 on sätestatud, et Euroopa Komisjon (edaspidi „komisjon“) lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loetellu eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Pärast direktiivi RoHS 2 avaldamist on komisjon saanud ettevõtjatelt palju erandite lubamise ja erandite uuendamise taotlusi
                  3
                vastavalt artikli 5 lõikele 3 ja V lisale.

               Praegu kehtiv III lisas esitatud erand 18(b) võimaldab kasutada pliid aktivaatorina lahenduslampide fluorestseeruva pulbri (kuni 1 massiprotsent pliid) kihis lampide puhul, mida kasutatakse solaariumilampidena ja mis sisaldavad selliseid luminofoore nagu BSP (BaSi2O5:Pb). Komisjon sai kaks taotlust kõnealuse erandi kehtivusaja pikendamiseks – 2014. aasta detsembris ja 2015. aasta jaanuaris. Erandi 18(b) eelmine aegumiskuupäev oli kategooriate 1–7 ja 10
                  4
                puhul küll 21. juuli 2016, kuid seda kohaldatakse ohtlike ainete kasutamise piiramise direktiivi nõuete (artikli 5 lõike 5 teine lõik) kohaselt seni, kuni komisjon teeb uuendamistaotluse kohta otsuse. Lisaks sai komisjon 2015. aasta jaanuaris taotluse nr 2015-3, kus sooviti, et IV lisasse lisatakse uus erand selliste lahenduslampidega seoses, mida kasutatakse valgusteraapia lampidena ja mis sisaldavad luminofoore. Kuna hindamine näitas, et tehniliselt on võimalik, et meditsiinilisel otstarbel kasutatav lamp võib sobida solaariumis kasutamiseks ning vastupidi, otsustati, et neid eranditaotlusi käsitletakse erandi 18(b) hindamisel koos.

               Eranditaotluse hindamiseks algatas komisjon uuringu nõutava tehnilise ja teadusliku hindamise jaoks, mis hõlmas ka kaheksanädalast veebipõhist avatud konsulteerimist
                  5
                huvirühmadega kõnealuse taotluse üle. Huvirühmadega peetud konsulteerimise käigus esitati üks arvamus.

               Avaldati lõpparuanne taotluse hinnanguga
                  6
               ; teatati huvirühmadele.

               Seejärel konsulteeris komisjon direktiivi RoHS 2 kohaste delegeeritud õigusaktidega tegeleva liikmesriikide eksperdirühmaga ekspertide koosolekul 15. detsembril 2016, kus kuulati ka ettekandeid taotlejatelt ja asjaga kõige lähemalt seotud huvirühmadelt. Eksperdid nõustusid komisjoni esitatud eelnõuga, kusjuures valdav enamik kas ei viibinud kohal või olid hääleõiguseta. Kooskõlas parema õigusloome suunistega avaldati delegeeritud direktiivi ettepanek parema õigusloome portaalis, kus selle kohta sai neli nädalat anda tagasisidet. Saadi kaks märkust, mõlemad neist käsitlesid delegeeritud direktiivi ettepaneku sõnastuses kasutatavate kategooriate küsimust. Märkusi võeti arvesse ja delegeeritud direktiivi ettepanekut muudeti vastavalt. Muudatusele järgneval teisel neljanädalase avaliku tagasiside perioodil saadi neli märkust, millest kõik toetasid delegeeritud direktiivi ettepanekut ning kus ühes taotleti kohest kohaldama hakkamist ja pikemat kohaldamisperioodi. Seoses eranditega aine suhtes kehtivast piirangust võeti kõik vajalikud meetmed artikli 5 lõigete 3–7 kohaselt
                  7
               . Nõukogu ja Euroopa Parlamenti on kõigist toimingutest teavitatud.

               Lõpparuandes on toodud esile eelkõige järgmised tehnilised andmed ja hinnangud.

               ·Plii kasutamine aktivaatorina fluorestseeruvas pulbris on vajalik selleks, et baariumsilikaat (BSP) fluorestseeruks. Aktivaator tekitab 254 nm kiirguse toimel UV-kiirguse (lainepikkusega 290 nm – 400 nm) ning aktivaatorit kasutatakse üle 95 %-s siseruumides kasutatavates madalrõhu- elavhõbeaurulampides, mida kasutatakse päevituse saavutamiseks ning teatavatel meditsiinilistel eesmärkidel. Nii saadakse intensiivne UV-kiirgus (350 nm-se lainepikkusega), millest alates algab naha pigmenteerumine (päevitamise tulemus).

               ·Solaariumis kasutatavad seadmed on ELis rangelt reguleeritud ja mis tahes plii võimalik asendaja peaks vastama töökindluse, ohutuse ja terviseriski osas kehtestatud kriteeriumidele. Praegu sellised alternatiivid puuduvad ja seega on plii asendamine teaduslikult ja tehniliselt teostamatu.

               Kategooriate 1–7 ja 10 osas tehtud hindamise tulemused näitavad, et see konkreetne erand on kooskõlas määrusega (EÜ) nr 1907/2006 (REACH) ja seega ei nõrgendata selle erandi tegemisel keskkonna- ja tervisekaitset, nagu on nõutud direktiivi 2011/65/EL artiklis 5. Lisaks on vähemalt üks artikli 5 lõike 1 punktis a nimetatud asjaomane kriteerium III lisa kirjega 18(b) seotud erandi taotluses täidetud. Kuna asjaomaste kasutusviiside jaoks ei ole praegu saadaval ega ka lähemal ajal turule tulemas muid piisavalt töökindlaid tehnilisi lahendusi, on erandi kehtivusaeg 21. juulini 2021 põhjendatud; kuna töökindlaid asendustooteid veel ei ole, ei ole selleks ajavahemikuks oodata kahjulikku sotsiaalmajanduslikku mõju. Samuti ei saa erandile antud kehtivusaeg eeldatavasti innovatsiooni kahjulikult mõjutada. Pidades silmas taotlust nr 2015-3 ning asjaolu, et see on tehniliselt võimalik, et meditsiinilisel eesmärgil või päevitamiseks mõeldud lamp võib sobida samasse valgustisse või seadmesse, tuleb lisada erandi 18(b) alla uus kirje konkreetse meditsiinilise kasutusviisi kohta (v.a IV lisa punkti 34 alla kuuluvad seadmed).

               Muude kategooriate puhul kui 1–7 ja 10 jääb praegune erand kehtima artikli 5 lõikes 2 sätestatud tähtaegadeks.

               3.DELEGEERITUD ÕIGUSAKTI ÕIGUSLIK KÜLG

               Delegeeritud direktiiviga lubatakse seoses plii kasutamisega teatavatel kasutusviisidel erand direktiivi 2011/65/EL artikli 4 lõikes 1 sätestatud piirangutest; kõnealune erand tuleb lisada III lisasse.

               Õigusakt on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punkti a asjaomaste nõuetega.

               Delegeeritud direktiivi eesmärk on aidata kaasa inimeste tervise ja keskkonna kaitsele ning lähendada asjaomaseid sätteid, et tagada elektri- ja elektroonikaseadmete siseturu toimimine, milleks lubatakse teatavatel kasutusviisidel kasutada muidu keelatud aineid kooskõlas direktiivi RoHS 2 sätetega ning nende sätete kohase III ja IV lisa teaduse ja tehnika arenguga kohandamise korraga.

               Proportsionaalsuse põhimõtte kohaselt ei lähe käesolev meede selle eesmärkide saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               16.11.2018,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist aktivaatorina lahenduslampide fluorestseeruvas pulbris, mis sisaldab luminofoore

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  8
                eriti selle artikli 5 lõike 1 punkti a,

               ning arvestades järgmist:

               1.
                     Direktiivi 2011/65/EL kohaselt peavad liikmesriigid tagama, et turule lastud elektri- ja elektroonikaseadmed ei sisaldaks teatavaid ohtlikke aineid, mis on loetletud kõnealuse direktiivi II lisas. Seda nõuet ei kohaldata direktiivi 2011/65/EL III lisas loetletud kasutusviiside suhtes.

               2.
                     Elektri- ja elektroonikaseadmete kategooriad, mille suhtes kohaldatakse direktiivi 2011/65/EL, on loetletud kõnealuse direktiivi I lisas.

               3.
                     Plii on piiratud kasutusega aine, mis on kantud direktiivi 2011/65/EL II lisa loetellu. Plii kasutamine aktivaatorina lahenduslampide fluorestseeruva pulbri (kuni 1 massiprotsent pliid) kihis lampide puhul, mida kasutatakse solaariumilampidena ja mis sisaldavad selliseid luminofoore nagu BSP (BaSi2O5:Pb), on erandkorras sellest piirangust vabastatud ning see kasutusviis on praegu loetletud kõnealuse direktiivi III lisa kirjes 18(b). Erandi esialgne aegumiskuupäev oli kõnealuse direktiivi artikli 5 lõike 2 teise lõigu kohaselt kategooriate 1–7 ja 10 puhul 21. juuli 2016.

               4.
                     Komisjon sai taotluse kõnealuse erandi kehtivusaja pikendamiseks enne 21. jaanuari 2015 vastavalt direktiivi 2011/65/EL artikli 5 lõike 5 esimesele lõigule. Artikli 5 lõike 5 teise lõigu kohaselt kehtib see erand seni, kuni otsus selle kasutusviisi kohta on vastu võetud.

               5.
                     Lisaks sai komisjon 2015. aasta jaanuaris taotluse nr 2015-3, kus sooviti, et IV lisasse lisatakse uus erand selliste lahenduslampidega seoses, mida kasutatakse valgusteraapia lampidena (meditsiiniseade) ja mis sisaldavad luminofoore. Kuna hindamine näitas, et tehniliselt on võimalik, et meditsiinilisel otstarbel kasutatav lamp võib sobida solaariumis kasutamiseks ning vastupidi, otsustati, et neid eranditaotlusi käsitletakse erandi III lisa kirje 18(b) hindamisel koos.

               6.
                     Plii kasutamine aktivaatorina fluorestseeruvas pulbris on vajalik selleks, et baariumsilikaat (BSP) fluorestseeruks. Aktivaator tekitab 254 nm kiirguse toimel UV-kiirguse (lainepikkusega 290 nm – 400 nm) ning aktivaatorit kasutatakse üle 95 %-s siseruumides kasutatavates madalrõhu- elavhõbeaurulampides, mida kasutatakse päevituse saavutamiseks ning teatavatel meditsiinilistel eesmärkidel. Aktivaator tekitab UV-kiirguse (lainepikkusega 350 nm), millest alates algab naha pigmenteerumine.

               7.
                     Solaariumis kasutatavad seadmed on liidus rangelt reguleeritud ja mis tahes plii võimalik asendaja peaks vastama töökindluse, ohutuse ja terviseriski osas kehtestatud kriteeriumidele. Praegu sellised alternatiivid puuduvad.

               8.
                     Kuna töökindlad asendajad puuduvad, ei ole plii asendamine või kõrvaldamine teatavates luminofoore sisaldavates lahenduslampides teaduslikult ja tehniliselt teostatav. Erand on kooskõlas Euroopa Parlamendi ja nõukogu määrusega (EÜ) nr 1907/2006
                  9
                ning selle tegemisel ei nõrgendata seega keskkonna- ja tervisekaitset. Erandit, mille kohaselt võib kasutada pliid aktivaatorina lahenduslampide fluorestseeruva pulbri (kuni 1 massiprotsent pliid) kihis lampide puhul, mida kasutatakse solaariumilampidena ja mis sisaldavad luminofoore, tuleks seega pikendada.

               9.
                     Kuna kõnealuste kasutusviiside puhul puuduvad siiani turul töökindlad alternatiivid, tuleks erandit direktiivi 2011/65/EL I lisas esitatud kategooriate 1–7 ja 10 puhul pikendada maksimaalset kehtivusaja piires, st kuni viieks aastaks ehk kuni 21. juulini 2021. Pidades silmas pingutusi, mida tehakse töökindla asendaja leidmiseks, ei avalda kõnealuse erandi kestus tõenäoliselt innovatsioonile kahjulikku mõju.

               10.
                     Muude kategooriate puhul kui direktiivi 2011/65/EL I lisas esitatud 1–7 ja 10 jääb praegune erand kehtima direktiivi 2011/65/EL artikli 5 lõike 2 teises lõigus sätestatud tähtaegadeks. Selguse huvides tuleks lisada need aegumiskuupäevad kõnealuse direktiivi III lisasse.

               11.
                     Pidades silmas taotlust nr 2015-3 ning asjaolu, et tehniliselt on võimalik, et meditsiinilisel eesmärgil kasutamiseks mõeldud lamp võib sobida päevitamiseks mõeldud lampi ning vastupidi, tuleks lisada direktiivi 2011/65/EL III lisas esitatud erandi 18(b) alla uus kirje 18(b)-I konkreetse meditsiinilise kasutusviisi kohta, mis ei hõlma direktiivi 2011/65/EL IV lisa punkti 34 alla kuuluvaid seadmeid. Seda uut kirjet kohaldatakse kategooriate 5 ja 8 suhtes ning see kehtib kuni 21. juulini 2021.

               12.
                     Seepärast tuleks direktiivi 2011/65/EL vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt [12. kuu viimasel päeval pärast käesoleva direktiivi jõustumise kuupäeva]. Nad edastavad kõnealuste õigus- ja haldusnormide teksti viivitamata komisjonile.

               Liikmesriigid kohaldavad kõnealuseid norme alates [üks päev pärast 12. kuu viimast päeva pärast käesoleva direktiivi jõustumise kuupäeva].

               Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 16.11.2018

                     Komisjoni nimel

                     president
                     Jean-Claude JUNCKER

                     (1)

                        ELT L 174, 1.7.2011, lk 88.

                     (2)

                        EÜT L 396, 30.12.2006, lk 1.

                     (3)

                        Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm

                     (4)

                        Need kategooriad on järgmised: 1. suured kodumasinad; 2. väikesed kodumasinad; 3. infotehnoloogia- ja telekommunikatsiooniseadmed; 4. tavatarbijatele määratud seadmed; 5. valgustusseadmed; 6. elektrilised ja elektrontööriistad. 7. mänguasjad, vaba aja veetmise ja spordivahendid; 10. automaadid. Elektri- ja elektroonikaseadmete kategooriad on loetletud direktiivi RoHS 2 I lisas.

                     (5)

                  Konsulteerimisperiood:
                  : 21. augustist 2015 kuni 16. oktoobrini 2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Loetelu nõutavatest haldustoimingutest on kättesaadav
                  komisjoni veebilehel
                  . Iga delegeeritud õigusakti eelnõu menetluse jooksvat kulgu on võimalik vaadata institutsioonidevahelises delegeeritud õigusaktide registris:
                  https://webgate.ec.europa.eu/regdel/#/home.

                     (8)

                        ELT L 174, 1.7.2011, lk 88.

                     (9)

                        Euroopa Parlamendi ja nõukogu 18. detsembri 2006. aasta määrus (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaalide Agentuur (ELT L 396, 30.12.2006, lk 1).

    ---documentbreak---

               LISA

               III lisa kanne 18(b) asendatakse järgmisega:

                        „18(b)

                        Plii aktivaatorina lahenduslampide fluorestseeruva pulbri (kuni 1 massiprotsent pliid) kihis lampide puhul, mida kasutatakse solaariumilampidena ja mis sisaldavad selliseid luminofoore nagu BSP (BaSi2O5:Pb)

                        Aegub:

                        -21. juulil 2021 kategooriate 1–7 ja 10 puhul;

                        -21. juulil 2021 kategooriate 8 ja 9 puhul, välja arvatud in vitro diagnostika meditsiiniseadmete ning tööstuslike järelevalve- ja juhtimisseadmete puhul;

                        -21. juulil 2023 kategooria 8 in vitro diagnostika meditsiiniseadmete puhul;

                        -21. juulil 2024 kategooria 9 tööstuslike seire- ja kontrolliseadmete ning kategooria 11 puhul.

                        18(b)-I

                        Plii aktivaatorina lahenduslampide fluorestseeruva pulbri (kuni 1 massiprotsenti pliid) kihis lampide puhul, mis sisaldavad selliseid luminofoore nagu BSP (BaSi2O5:Pb) ja mida kasutatakse meditsiinilistes valgusteraapia seadmetes

                        Kohaldatakse kategooriate 5 ja 8 puhul (välja arvatud IV lisa kirjega 34 hõlmatud kasutusviisid) ja kehtivusaeg lõpeb 21. juulil 2021.“


title: KOMISJONI RAKENDUSDIREKTIIV (EL) …/…, millega muudetakse nõukogu direktiivi 2002/55/EÜ artikli 2 lõike 1 punktis b, nõukogu direktiivi 2008/72/EÜ II lisas ja komisjoni direktiivi 93/61/EMÜ lisas esitatud perekondade ja liikide loetelu

text:
               KOMISJONI RAKENDUSDIREKTIIV (EL) …/…,

               17.6.2019,

               millega muudetakse nõukogu direktiivi 2002/55/EÜ artikli 2 lõike 1 punktis b, nõukogu direktiivi 2008/72/EÜ II lisas ja komisjoni direktiivi 93/61/EMÜ lisas esitatud perekondade ja liikide loetelu

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse nõukogu 13. juuni 2002. aasta direktiivi 2002/55/EÜ köögiviljaseemne turustamise kohta,
                  1
                eriti selle artikli 2 lõiget 2,

               võttes arvesse nõukogu 15. juuli 2008. aasta direktiivi 2008/72/EÜ köögiviljade paljundus- ja istutusmaterjali, välja arvatud seemne turustamise kohta,
                  2
                eriti selle artikli 1 lõiget 3 ja artiklit 22,

               võttes arvesse komisjoni 2. juuli 1993. aasta direktiivi 93/61/EMÜ, milles sätestatakse loetelu tingimuste kohta, millele peab nõukogu direktiivi 92/33/EMÜ kohaselt vastama köögiviljade paljundus- ja istutusmaterjal, v.a seeme,
                  3
                eriti selle artiklit 1,

               ning arvestades järgmist:

               (1)Nõukogu direktiivides 2002/55/EÜ ja 2008/72/EÜ on direktiividega hõlmatud liigid sätestatud kaheveerulises tabelis, kus ühes veerus on loetletud liigi teaduslik nimetus ja teises on loetletud iga liigi puhul vähemalt üks üldnimetus.

               (2)Teatavad köögiviljaliikide sordid kuuluvad nende teaduslike nimetuste all loetletud liikidesse, kuid mitte üldnimetustega kirjeldatud sortide hulka. Seepärast tuleks täpsustada, kas konkreetne sort kuulub direktiivide 2002/55/EÜ ja 2008/72/EÜ kohaldamisalasse.

               (3)Täpsustuse puhul tuleks arvesse võtta asjaolu, et kui teatavate mitmekesiste köögiviljaliikide sorte turustatakse liidus laialdaselt, siis teiste sortide turg piirdub riigi või piirkonna tasandiga. Seega ei oleks asjakohane hõlmata kõnealuste köögiviljaliikide kõiki sorte. Seepärast tuleks täpsustada, et teatavate liikide puhul tuleks hõlmata kõik sordid, samas kui teatavate muude liikide puhul tuleks hõlmata ainult osa sortidest.

               (4)Kasvatatavate taimede rahvusvahelises nomenklatuuris võeti kasvatatavate liikide sortide klassifitseerimiseks ametlikult kasutusele rühma kategooria. Rühma kategooria on sobiv vahend teatavate selliste liikide sortide määratlemiseks, mis kuuluvad direktiivide 2002/55/EÜ ja 2008/72/EÜ kohaldamisalasse.

               (5)Et täpsustada, kas hõlmatud on kõik köögiviljaliikide sordid või üksnes teatavad rühmad, tuleks muuta direktiivides 2002/55/EÜ ja 2008/72/EÜ esitatud liikide tabeleid. Köögiviljaliikide botaanilised nimetused ja nendesse liikidesse kuuluvate rühmade nimetused tuleks esitada hierarhilises järjekorras, et vältida võimalikku ebaselgust seoses asjaomaste liikide sortide ulatusega.

               (6)Sortide liikidevahelise ja liigisisese ristamise tulemusena võivad tekkida köögiviljaliikide sordid, mis ei kuulu ühtegi kindlaksmääratud liiki ega rühma. Et sellised sordid kuuluksid direktiivi 2002/55/EÜ kohaldamisalasse, peaks liikide loetelu sisaldama kõnealuse direktiivi artikli 2 lõike 1 punktis b esitatud loetellu kantud liikide ja rühmade vahelisi ristandeid.

               (7)Direktiivi 2002/55/EÜ artikli 2 lõike 1 punktis b loetletud rühmad peaksid vajaduse korral kajastuma ka kõnealuse direktiivi II lisa punkti 3 alapunktis a ja III lisa punktis 2 esitatud loeteludes.

               (8)Seepärast tuleks direktiive 2002/55/EÜ, 2008/72/EÜ ja 93/61/EMÜ vastavalt muuta.

               (9)Komisjoni direktiiviga 93/61/EMÜ rakendatakse nõukogu direktiivi 92/33/EÜ artiklit 4, mis on kehtetuks tunnistatud ja asendatud nõukogu direktiivi 2008/72/EÜ artikliga 4. Direktiivi 93/61/EMÜ lisas on esitatud loetelu, milles on sätestatud köögiviljade paljundusmaterjali suhtes kohaldatavad tingimused ning kus on loetletud asjaomased liigid ja kahjulikud organismid, mis võivad mõjutada nende kvaliteeti.

               (10)Direktiivis 93/61/EMÜ tuleks lisas esitatud loetelu ajakohastamise raames ajakohastada teatavate liikide botaanilisi nimetusi vastavalt teaduslike teadmiste arengule.

               (11)Käesoleva direktiiviga ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA DIREKTIIVI:

               Artikkel 1
               Direktiivi 2002/55/EÜ muudatused

               Direktiivi 2002/55/EÜ muudetakse vastavalt käesoleva direktiivi lisa A osale.

               Artikkel 2
               Direktiivi 2008/72/EÜ muudatused

               Direktiivi 2008/72/EÜ II lisa asendatakse käesoleva direktiivi lisa B osas esitatud tekstiga.

               Artikkel 3
               Direktiivi 93/61/EMÜ muudatused

               Direktiivi 93/61/EMÜ lisa muudetakse vastavalt käesoleva direktiivi lisa C osale.

               Artikkel 4
               Ülevõtmine

               Liikmesriigid võtavad käesoleva direktiivi järgimiseks vajalikud õigus- ja haldusnormid vastu ja avaldavad need hiljemalt 30. juuniks 2020. Liikmesriigid teatavad nendest viivitamata komisjonile.

               Nad kohaldavad neid norme alates 1. juulist 2020.

               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               Artikkel 5
               Jõustumine

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 6
               Adressaadid

               Käesolev direktiiv on adresseeritud liikmesriikidele.

               Brüssel, 17.6.2019

                     Komisjoni nimel

                     president

                     Jean-Claude JUNCKER

                     (1)

                        EÜT L 193, 20.7.2002, lk 33.

                     (2)

                        ELT L 205, 1.8.2008, lk 28.

                     (3)

                        Komisjoni 2. juuli 1993. aasta direktiiv 93/61/EMÜ, milles sätestatakse loetelu tingimuste kohta, millele peab nõukogu direktiivi 92/33/EMÜ kohaselt vastama köögiviljade paljundus- ja istutusmaterjal, v.a seeme (EÜT L 250, 7.10.1993, lk 19).

    ---documentbreak---

               ET

               LISA

               A osa

               Direktiivi 2002/55/EÜ muudetakse järgmiselt.

               1) Artikli 2 lõike 1 punkt b asendatakse järgmisega:

               „Allium cepa L.

               – Cepa rühm (harilik sibul, värtensibul)

               – Aggregatum’i rühm (pesasibul (e šalottsibul))

               Allium fistulosum L. (rindeline sibul)

               – kõik sordid

               Allium porrum L. (porrulauk)

               – kõik sordid

               Allium sativum L. (küüslauk)

               – kõik sordid

               Allium schoenoprasum L. (murulauk)

               – kõik sordid

               Anthriscus cerefolium (L.) Hoffm. (aed-harakputk)

               – kõik sordid

               Apium graveolens L.

               – Aedselleri rühm

               – Juurselleri rühm

               Asparagus officinalis L. (spargel)

               – kõik sordid

               Beta vulgaris L.

               – Punapeedi rühm (harilik peet, sh peet Cheltenham)

               – Lehtpeedi rühm (lehtpeet e mangold)

               Brassica oleracea L.

               – Lehtkapsa rühm

               – Lillkapsa rühm

               – Capitata rühm (punane peakapsas ja valge peakapsas)

               – Rooskapsa rühm

               – Nuikapsa rühm

               – Kähara peakapsa rühm

               – Spargelkapsa rühm (brokoli, asparkapsas)

               – Palmkapsa rühm

               – Tuttkapsa rühm (portugali kapsas)

               Brassica rapa L.

               – Hiina kapsa rühm

               – Naeri rühm

               Capsicum annuum L. (harilik paprika e punapipar)

               – kõik sordid

               Cichorium endivia L. (endiiviasigur)

               – kõik sordid

               Cichorium intybus L.

               – Salatsiguri rühm

               – Hariliku siguri rühm (punasigur e Itaalia sigur)

               – Tööstusliku siguri (juursiguri) rühm

               Citrullus lanatus (Thunb.) Matsum. et Nakai (harilik arbuus)

               – kõik sordid

               Cucumis melo L. (melon)

               – kõik sordid

               Cucumis sativus L.

               – Hariliku kurgi rühm

               – Kornišoni rühm

               Cucurbita maxima Duchesne (suureviljaline kõrvits)

               – kõik sordid

               Cucurbita pepo L. (harilik kõrvits, sh küps kõrvits, samuti taldrikkõrvits või rullkõrvits, sh küpsemata taldrikkõrvits)

               – kõik sordid

               Cynara cardunculus L.

               – Hispaania artišoki rühm

               – Kardi rühm

               Daucus carota L. (porgand ja söödaporgand)

               – kõik sordid

               Foeniculum vulgare Mill. (harilik apteegitill)

               – Azoricum’i rühm

               Lactuca sativa L. (aedsalat)

               – kõik sordid

               Solanum lycopersicum L. (tomat)

               – kõik sordid

               Petroselinum crispum (Mill.) Nyman ex A. W. Hill

               – Lehtpeterselli rühm

               – Juurpeterselli rühm

               Phaseolus coccineus L. (õisuba)

               – kõik sordid

               Phaseolus vulgaris L.

               – Põõsasaedoa rühm

               – Lattoa rühm

               Pisum sativum L.

               – Siledateralise herne rühm

               – Kortsteralise herne rühm

               – Suhkruherne rühm

               Raphanus sativus L.

               – Redise rühm

               – Musta rõika rühm

               Rheum rhabarbarum L. (harilik rabarber)

               – kõik sordid

               Scorzonera hispanica L. (aed-mustjuur)

               – kõik sordid

               Solanum melongena L. (baklažaan)

               – kõik sordid

               Spinacia oleracea L. (aedspinat)

               – kõik sordid

               Valerianella locusta (L.) Laterr. (põldkännak)

               – kõik sordid

               Vicia faba L. (põlduba)

               – kõik sordid

               Zea mays L.

               – Suhkrumaisi rühm

               – Lõheneva maisi rühm

               Eespool loetletud liikide ja rühmade kõik ristandid.“

               2) II lisa punkti 3 alapunkti a tabeli esimeses veerus asendatakse kannete „Asparagus officinalis“ ja „Cichorium endivia“ vahel paiknevad kanded järgmisega:

                  „Beta vulgaris (punapeedi rühm)

                  Beta vulgaris (muu kui punapeedi rühm)

                  Brassica oleracea (lillkapsa rühm)

                  Brassica oleracea (muu kui lillkapsa rühm)

                  Brassica rapa (hiina kapsa rühm)

                  Brassica rapa (naeri rühm)

                  Capsicum annuum

                  Cichorium intybus (salatsiguri rühm, hariliku siguri rühm)

                  Cichorium intybus (tööstusliku siguri (juursiguri) rühm)“.

               3) III lisa punkti 2 tabeli esimeses veerus asendatakse kannete „Capsicum annuum“ ja „Cichorium endiviva“ vahel paiknevad kanded järgmisega:

               „Cichorium intybus (salatsiguri rühm, hariliku siguri rühm)

                  Cichorium intybus (tööstusliku siguri (juursiguri) rühm)“.

               B osa

               „Allium cepa L.

               – Cepa rühm (harilik sibul, värtensibul)

               – Aggregatum rühm (pesasibul (e šalottsibul))

               Allium fistulosum L. (rindeline sibul)

               – kõik sordid

               Allium porrum L. (porrulauk)

               – kõik sordid

               Allium sativum L. (küüslauk)

               – kõik sordid

               Allium schoenoprasum L. (murulauk)

               – kõik sordid

               Anthriscus cerefolium (L.) Hoffm. (aed-harakputk)

               – kõik sordid

               Apium graveolens L.

               – Aedselleri rühm

               – Juurselleri rühm

               Asparagus officinalis L. (spargel)

               – kõik sordid

               Beta vulgaris L.

               – Punapeedi rühm (harilik peet, sh peet Cheltenham)

               – Lehtpeedi rühm (lehtpeet e mangold)

               Brassica oleracea L.

               – Lehtkapsa rühm

               – Lillkapsa rühm

               – Capitata rühm (punane peakapsas ja valge peakapsas)

               – Rooskapsa rühm

               – Nuikapsa rühm

               – Kähara peakapsa rühm

               – Spargelkapsa rühm (brokoli, asparkapsas)

               – Palmkapsa rühm

               – Tuttkapsa rühm (portugali kapsas)

               Brassica rapa L.

               – Hiina kapsa rühm

               – Naeri rühm

               Capsicum annuum L. (harilik paprika e punapipar)

               – kõik sordid

               Cichorium endivia L. (endiiviasigur)

               – kõik sordid

               Cichorium intybus L.

               – Salatsiguri rühm

               – Hariliku siguri rühm (punasigur e Itaalia sigur)

               – Tööstusliku siguri (juursiguri) rühm

               Citrullus lanatus (Thunb.) Matsum. et Nakai (harilik arbuus)

               – kõik sordid

               Cucumis melo L. (melon)

               – kõik sordid

               Cucumis sativus L.

               – Hariliku kurgi rühm

               – Kornišoni rühm

               Cucurbita maxima Duchesne (suureviljaline kõrvits)

               – kõik sordid

               Cucurbita pepo L. (harilik kõrvits, sh küps kõrvits, samuti taldrikkõrvits või rullkõrvits, sh küpsemata taldrikkõrvits)

               – kõik sordid

               Cynara cardunculus L.

               – Hispaania artišoki rühm

               – Kardi rühm

               Daucus carota L. (porgand ja söödaporgand)

               – kõik sordid

               Foeniculum vulgare Mill. (harilik apteegitill)

               – Azoricum’i rühm

               Lactuca sativa L. (aedsalat)

               – kõik sordid

               Solanum lycopersicum L. (tomat)

               – kõik sordid

               Petroselinum crispum (Mill.) Nyman ex A. W. Hill

               – Lehtpeterselli rühm

               – Juurpeterselli rühm

               Phaseolus coccineus L. (õisuba)

               – kõik sordid

               Phaseolus vulgaris L.

               – Põõsasaedoa rühm

               – Lattoa rühm

               Pisum sativum L.

               – Siledateralise herne rühm

               – Kortsteralise herne rühm

               – Suhkruherne rühm

               Raphanus sativus L.

               – Redise rühm

               – Musta rõika rühm

               Rheum rhabarbarum L. (harilik rabarber)

               – kõik sordid

               Scorzonera hispanica L. (aed-mustjuur)

               – kõik sordid

               Solanum melongena L. (baklažaan)

               – kõik sordid

               Spinacia oleracea L. (aedspinat)

               – kõik sordid

               Valerianella locusta (L.) Laterr. (põldkännak)

               – kõik sordid

               Vicia faba L. (põlduba)

               – kõik sordid

               Zea mays L.

               – Suhkrumaisi rühm

               – Lõheneva maisi rühm“.

               C osa

               Direktiivi 93/61/EMÜ lisa veergu „Perekond või liik“ muudetakse järgmiselt:

               (a)sõnad „Allium ascalonicum“ asendatakse sõnadega „Allium cepa – Aggregatum’i rühm“;

               (b)sõnad „Allium cepa“ asendatakse sõnadega „Allium cepa – Cepa rühm“;

               (c)sõnad „Brassica pekinensis“ asendatakse sõnadega „Brassica rapa – hiina kapsa rühm“;

               (d)sõnad „Lycopersicon lycopersicum“ asendatakse sõnadega „Solanum lycopersicum“.


title: KOMISJONI DELEGEERITUD DIREKTIIV (EL) …/…, millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist alumiiniumi legeerelemendina

text:
               SELETUSKIRI

               1.DELEGEERITUD ÕIGUSAKTI TAUST

               Käesoleva komisjoni delegeeritud direktiiviga muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL (teatavate ohtlike ainete kasutamise piiramise kohta elektri- ja elektroonikaseadmetes (uuesti sõnastatud),
                  1
                edaspidi „direktiiv RoHS 2“) III lisa seoses erandiga plii teatavate kasutusviiside osas.

               Direktiivi RoHS 2 artikli 4 kohaselt on piiratud teatavate ohtlike ainete kasutamist elektri- ja elektroonikaseadmetes. See jõustus 21. juulil 2011. a.

               Ained, mille kasutamist piiratakse, on loetletud direktiivi RoHS 2 II lisas. Piirang kehtib plii, elavhõbeda, kaadmiumi, kuuevalentse kroomi, polübroomitud bifenüülide ja polübroomitud difenüüleetrite suhtes ning 22. juulist 2019 või hilisemast ajahetkest hakatakse piirangut kohaldama bis(2-etüülheksüül)ftalaadi (DEHP), butüülbensüülftalaadi (BBP), dibutüülftalaadi (DBP) ja diisobutüülftalaadi (DIBP) suhtes. Direktiivi RoHS 2 III ja IV lisas on loetletud elektri- ja elektroonikaseadmete teatavateks kasutusviisideks ette nähtud materjalid ja komponendid, mis on vabastatud direktiivi RoHS 2 artikli 4 lõike 1 kohastest piirangutest.

               Direktiivi artiklis 5 on sätestatud, et III ja IV lisa kohandatakse teaduse ja tehnika arenguga (lisatakse, uuendatakse, muudetakse ja tühistatakse erandeid). Vastavalt artikli 5 lõike 1 punktile a lisatakse III ja IV lisasse erandeid juhul, kui see ei muuda nõrgemaks määrusega (EÜ) nr 1907/2006
                  2
                tagatud keskkonna- ja tervisekaitset ning kui on täidetud vähemalt üks järgmistest tingimustest: materjalide ja komponentide kasutuselt kõrvaldamine või asendamine konstruktsiooni muutmisega või materjalide ja komponentidega, mis ei nõua II lisas loetletud materjalide või ainete kasutamist, on teaduslikult või tehniliselt võimatu; asendusainete töökindlus ei ole tagatud või asendamise kahjulik kogumõju keskkonnale, tervisele ja tarbijaohutusele on tõenäoliselt suurem kui sellest tulenev keskkonna-, tervise-, või tarbijaohutusalane kasu.

               Artikli 5 lõikega 1 on sätestatud, et Euroopa Komisjon (edaspidi „komisjon“) lisab teatavateks kasutusviisideks ette nähtud elektri- ja elektroonikaseadmete materjalid ja komponendid III ja IV lisa loetellu eraldi delegeeritud õigusaktidega vastavalt direktiivi artiklile 20. Artikli 5 lõikes 3 ja V lisas on sätestatud menetlus erandi tegemise, uuendamise ja tühistamise alaste taotluste esitamiseks.

               2.ÕIGUSAKTI VASTUVÕTMISELE EELNENUD KONSULTEERIMINE

               Pärast direktiivi RoHS 2 avaldamist on komisjon saanud ettevõtjatelt palju
                  3
                erandite lubamise ja erandite uuendamise taotlusi vastavalt artikli 5 lõikele 3 ja V lisale.

               Praeguse III lisas sätestatud erandiga 6(b) on lubatud kasutada pliid alumiiniumis legeerelemendina sisaldusega kuni 0,4 massiprotsenti. Komisjon sai kaks taotlust kõnealuse erandi kehtivusaja pikendamiseks – 2014. aasta detsembris ja 2015. aasta jaanuaris. Erandi 6(b) eelmine aegumiskuupäev oli kategooriate 1–7 ja 10 puhul küll 21. juuli 2016,
                  4
                kuid seda kohaldatakse ohtlike ainete kasutamise piiramise direktiivi nõuete (artikli 5 lõike 5 teine lõik) kohaselt seni, kuni komisjon teeb uuendamistaotluse kohta otsuse.

               Eranditaotluse hindamiseks tellis komisjon uuringu nõutava tehnilise ja teadusliku hindamise jaoks, mis hõlmab ka kaheksanädalast veebipõhist avatud konsulteerimist
                  5
                sidusrühmadega kõnealuse taotluse üle. Sidusrühmadega peetud konsulteerimise käigus esitati viis arvamust.

               Avaldati lõpparuanne taotluse hinnanguga
                  6
               ; teatati sidusrühmadele.

               Seejärel konsulteeris komisjon direktiivi RoHS 2 kohaste delegeeritud õigusaktidega tegeleva liikmesriikide eksperdirühmaga ekspertide koosolekul 15. detsembril 2016, kus kuulati ka ettekandeid taotlejatelt ja asjaga kõige lähemalt seotud huvirühmadelt. Eksperdid nõustusid komisjoni esitatud eelnõuga, kusjuures valdav enamik kas ei viibinud kohal või olid hääleõiguseta. Kooskõlas parema õigusloome suunistega avaldati delegeeritud direktiivi ettepanek parema õigusloome portaalis, kus selle kohta sai neli nädalat anda tagasisidet. Saadi neli märkust, mis toetasid õigusakti eelnõu, kusjuures ühes märkuses sooviti pikemat kehtivusaega. Seoses eranditega aine suhtes kehtivatest piirangutest võeti kõik vajalikud meetmed artikli 5 lõigete 3–7 kohaselt. Samaaegsete eranditaotluste suure mahu ja sellest tuleneva halduskoormuse tõttu on komisjoni otsuse tegemise menetluses järgitud teistsuguseid tähtaegasid vastavalt artikli 5 lõikele 5. Nõukogu ja Euroopa Parlamenti on kõigist toimingutest teavitatud.

               Lõpparuandes on toodud esile eelkõige järgmised tehnilised andmed ja hinnangud.

               Pliid sisaldavad alumiiniumisulamid võib jagada kahte rühma: alumiiniumisulamid, millesse on plii juhuslikult sattunud, sest alumiinium on saadud vanaalumiiniumist (valusulamid), ning alumiiniumisulamid (survetöödeldud sulamid), millesse on pliid tahtlikult lisatud töödeldavuse eesmärgil.

               Mis puutub sulamisse juhuslikult sattunud pliisse, ei ole selle kõrvaldamine alumiiniumi ümbertöötlusprotsessist praegu veel tehniliselt võimalik. Alumiiniumi ümbertöötlemiseks kulub ligikaudu 95 % vähem energiat kui tooralumiiniumi tootmiseks. Seega tekib ringlussevõetud alumiiniumi kasutamisest märksa väiksem keskkonnakoormus tänu vähenenud energiatarbimisele.

               Seoses masinaehituses kasutatavate pliisisaldusega alumiiniumisulamitega märgitakse, et hiljaaegu on turul saanud kättesaadavaks pliita asendusained, mis on sulamitootjate sõnul kasutamiseks sobivad. On vaja täiendavalt hinnata, mil määral ja millistel viisidel on need uudistooted kasutatavad ja sobivad.

               Kategooriate 1–7 ja 10 hindamise tulemustest selgub, et vähemalt üks artikli 5 lõike 1 punktis a nimetatud asjaomane kriteerium on III lisa kirjega 6(b) seotud erandi taotluses täidetud. Et eristada alumiiniumisulameid, kuhu plii on juhuslikult sattunud, ja alumiiniumisulameid, kuhu on pliid lisatud sulamile teatud omaduste andmiseks, muudetakse konsultandi soovitusel praegust erandi 6(b) sõnastust nii, et erandi kirje jagatakse kaheks alamkirjeks. Selliste alumiiniumisulamite puhul, millesse plii on juhuslikult sattunud pliid sisaldavast vanaalumiiniumist, on erandi tegemine 21. juulini 2021 põhjendatud, kuna sellise alumiiniumi pliist puhastamine on tehniliselt mitteteostatav ja alumiiniumi ümbertöötlemisel on väiksem keskkonnamõju. Mis puudutab masinaehituses kasutatavate alumiiniumisulamite pliisisaldust, tehakse ettepanek pikendada erandi kehtivust kolmeks aastaks pärast delegeeritud direktiivi avaldamist Euroopa Liidu Teatajas, et tööstusharu saaks teha vajalikud hinnangud turul saadaolevate pliita lahenduste kohta ja teha vastavalt muudatusi. Kuna töökindlaid asendustooteid veel ei ole, ei ole erandi kehtivuse ajaks oodata kahjulikku sotsiaalmajanduslikku mõju. Samuti ei saa erandi kehtivusaeg eeldatavasti innovatsiooni kahjulikult mõjutada.

               Muude kategooriate puhul kui 1–7 ja 10 jääb praegune erand kehtima artikli 5 lõikes 2 sätestatud tähtaegadeks. Kõnealuse konkreetse erandi tegemine ei kahjusta direktiivi 2011/65/EL artikli 5 kohaselt määrusega (EÜ) nr 1907/2006 (REACH) tagatud keskkonna- ja tervisekaitset.

               3.DELEGEERITUD ÕIGUSAKTI ÕIGUSLIK KÜLG

               Delegeeritud direktiiviga lubatakse seoses plii kasutamisega teatavatel kasutusviisidel erand direktiivi 2011/65/EL artikli 4 lõikes 1 sätestatud piirangutest; kõnealune erand tuleb lisada III lisasse.

               Õigusakt on delegeeritud direktiiv, nagu on ette nähtud direktiiviga 2011/65/EL, eelkõige selle artikli 5 lõike 1 punkti a asjaomaste nõuetega.

               Delegeeritud direktiivi eesmärk on aidata kaasa inimeste tervise ja keskkonna kaitsele ning lähendada asjaomaseid sätteid, et tagada elektri- ja elektroonikaseadmete siseturu toimimine, milleks lubatakse teatavatel kasutusviisidel kasutada muidu keelatud aineid kooskõlas direktiivi RoHS 2 sätetega ning nende kohase III ja IV lisa teaduse ja tehnika arenguga kohandamise korraga.

               Proportsionaalsuse põhimõtte kohaselt ei lähe käesolev meede selle eesmärkide saavutamiseks vajalikust kaugemale.

               Ettepanek ei mõjuta ELi eelarvet.

               KOMISJONI DELEGEERITUD DIREKTIIV (EL) …/…,

               1.3.2018,

               millega muudetakse tehnika arenguga kohandamise eesmärgil Euroopa Parlamendi ja nõukogu direktiivi 2011/65/EL III lisa seoses erandiga, milles käsitletakse plii kasutamist alumiiniumi legeerelemendina

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse Euroopa Parlamendi ja nõukogu 8. juuni 2011. aasta direktiivi 2011/65/EL teatavate ohtlike ainete kasutamise piiramise kohta elektri- ja elektroonikaseadmetes,
                  7
                eriti selle artikli 5 lõike 1 punkti a,

               ning arvestades järgmist:

               1)
                     Direktiivi 2011/65/EL kohaselt peavad liikmesriigid tagama, et turule lastud elektri- ja elektroonikaseadmed ei sisaldaks pliid.

               2)
                     Direktiivi 2011/65/EL III lisa punktis 6(b) on lubatud erand kuni 21. juulini 2016 seoses plii kasutamisega alumiiniumi legeerelemendina sisaldusega kuni 0,4 massiprotsenti. Komisjon sai taotluse kõnealuse erandi kehtivusaja pikendamiseks kategooriate 1–7 ja 10 jaoks enne 21. jaanuari 2015 vastavalt direktiivi 2011/65/EL artikli 5 lõikele 5.

               3)
                     Alumiiniumile lisatakse pliid töödeldavuse parandamiseks tööstuslikul tootmisel. Hiljuti on turul tehtud kättesaadavaks teatavad muud pliita asendustooted. Selliste asendustoodete tehniline kasutatavus ja töökindlus on veel ebaselge.

               4)
                     Kuigi pliisisaldusega vanaalumiiniumi ringlussevõtt on keskkonnale kasulik, ei ole juhuslikult alumiiniumi sattunud plii eraldamine alumiiniumi ümbertöötlusprotsessist praegu veel tehniliselt teostatav.

               5)
                     Alumiiniumisulameid, millesse on plii juhuslikult sattunud, ja alumiiniumisulameid, millesse on pliid lisatud sulamile teatud omaduste andmiseks, tuleks eristada direktiivi 2011/65/EL III lisa punkti 6(b) sõnastuses vastavalt kõnealuse direktiivi artikli 5 lõike 1 punktile a.

               6)
                     Alumiiniumisulamite puhul, millesse plii on juhuslikult sattunud pliid sisaldavast vanaalumiiniumist, on erandi tegemine 21. juulini 2021 kategooriate 1–7 ja 10 puhul põhjendatud, kuna sellise alumiiniumi pliist puhastamine on tehniliselt mitteteostatav ja alumiiniumi ümbertöötlemisel on väiksem keskkonnamõju. Mis puudutab masinaehituse kasutatavate alumiiniumisulamite pliisisaldust, tuleks kategooriate 1–7 ja 10 puhul pikendada erandi kehtivust kolmeks aastaks pärast käesoleva direktiivi avaldamist Euroopa Liidu Teatajas, et tööstusharu saaks teha vajalikud hinnangud turul saadaolevate pliid mittesisaldavate lahenduste kohta ja teha vastavalt muudatusi. Muude kategooriate puhul kui 1–7 ja 10 jääb praegune erand kehtima direktiivi 2011/65/EL artikli 5 lõike 2 teises lõigus sätestatud tähtaegadeks.

               7)
                     Seepärast tuleks direktiivi 2011/65/EL vastavalt muuta,

               ON VASTU VÕTNUD KÄESOLEVA DIREKTIIVI:

               Artikkel 1

               Direktiivi 2011/65/EL III lisa muudetakse vastavalt käesoleva direktiivi lisale.

               Artikkel 2

               1.Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt [12. kuu viimasel päeval pärast käesoleva direktiivi jõustumise kuupäeva]. Liikmesriigid edastavad kõnealuste õigus- ja haldusnormide teksti viivitamata komisjonile.

               Liikmesriigid kohaldavad kõnealuseid norme alates [üks päev pärast 12. kuu viimast päeva pärast käesoleva direktiivi jõustumise kuupäeva].

               Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 3

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 4

               Käesolev direktiiv on adresseeritud liikmesriikidele.

               Brüssel, 1.3.2018

                     Komisjoni nimel

                     president
                     Jean-Claude JUNCKER

                     (1)

                        ELT L 174, 1.7.2011, lk 88.

                     (2)

                        EÜT L 396, 30.12.2006, lk 1.

                     (3)

                        Loetelu on kättesaadav aadressil:
                  http://ec.europa.eu/environment/waste/rohs_eee/adaptation_en.htm
                  .

                     (4)

                        Need kategooriad on järgmised. 1. Suured kodumasinad. 2. Väikesed kodumasinad. 3. Infotehnoloogia- ja telekommunikatsiooniseadmed. 4. Tavatarbijatele määratud seadmed. 5. Valgustusseadmed. 6. Elektrilised ja elektrontööriistad. 7. Mänguasjad, vaba aja veetmise ja spordivahendid. 10. Automaadid. Elektri- ja elektroonikaseadmete kategooriad on loetletud direktiivi RoHS 2 I lisas.

                     (5)

                  Konsulteerimisperiood
                  : 21. augustist 2015 kuni 16. oktoobrini 2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/
                     .

                     (7)

                        ELT L 174, 1.7.2011, lk 88.

    ---documentbreak---

               LISA

               Direktiivi 2011/65/EL III lisa punkt 6(b) asendatakse järgmisega:

                        „6(b)

                        Plii legeerelemendina alumiiniumis, kuni 0,4 massiprotsenti

                        Aegub:

                        21. juulil 2021 kategooriate 8 ja 9 puhul, välja arvatud in vitro diagnostika meditsiiniseadmete ning tööstuslike järelevalve- ja juhtimisseadmete puhul;

                        kategooria 8 in vitro diagnostika meditsiiniseadmete puhul 21. juulil 2023;

                        kategooria 9 tööstuslike järelevalve- ja juhtimisseadmete ning kategooria 11 puhul 21. juulil 2024.

                        6(b)-I

                        Plii legeerelemendina alumiiniumis, kuni 0,4 massiprotsenti, kui alumiiniumi toodetakse pliid sisaldavast vanaalumiiniumist

                        Kategooriate 1–7 ja 10 puhul lõpeb kehtivusaeg 21. juulil 2021.

                        6(b)-II

                        Plii legeerelemendina masinaehitusalumiiniumis, kuni 0,4 massiprotsenti

                        Kategooriate 1–7 ja 10 puhul lõpeb kehtivusaeg [kolm aastat pärast delegeeritud õigusakti avaldamist Euroopa Liidu Teatajas].“


title: KOMISJONI RAKENDUSDIREKTIIV (EL) …/…, millega nähakse ette hoiatus- ja signaalrelvade tehnilised nõuded vastavalt nõukogu direktiivile 91/477/EMÜ relvade omandamise ja valduse kontrolli kohta

text:
               KOMISJONI RAKENDUSDIREKTIIV (EL) …/…,

               16.1.2019,

               millega nähakse ette hoiatus- ja signaalrelvade tehnilised nõuded vastavalt nõukogu direktiivile 91/477/EMÜ relvade omandamise ja valduse kontrolli kohta

               (EMPs kohaldatav tekst)

               EUROOPA KOMISJON,

               võttes arvesse Euroopa Liidu toimimise lepingut,

               võttes arvesse nõukogu 18. juuni 1991. aasta direktiivi 91/477/EMÜ relvade omandamise ja valduse kontrolli kohta,
                  1
                eriti selle artikli 10a lõiget 3,

               ning arvestades järgmist:

               (1)Direktiivi 91/477/EMÜ I lisas on ette nähtud, et direktiivis sätestatud „tulirelva“ määratlus ei hõlma sellele määratlusele vastavaid esemeid, kui need on ette nähtud häire või märguandmiseks või elupäästmiseks ja kui neid saab kasutada üksnes sel otstarbel.

               (2)Teatavaid praegu turul leiduvaid häire või märguandmiseks või elupäästmiseks ette nähtud seadmeid võib tavalisi tööriistu kasutades hõlpsasti tulirelvadeks ümber ehitada. Selleks et direktiivi 91/477/EMÜ kohaldamisel saaks seadet käsitada hoiatus- ja signaalrelvana ning et vältida direktiiviga tulirelvade suhtes ette nähtud kontrolle, peaksid seadmed olema sellised, et neid ei oleks võimalik tavalisi tööriistu kasutades püssirohu toimel haavli, kuuli või lendkeha laskmiseks ümber ehitada või ümberehitatavaks muuta.

               (3)Põhjenduses 2 kirjeldatud nõue peaks kuuluma nende tehniliste nõuete hulka, mille ühine eesmärk on tagada, et seade ei ole püssirohu toimel haavli, kuuli või lendkeha laskmiseks ümberehitatav. Arvestades, et seadme relvaraud on seadme tulirelvaks ümber ehitamise seisukohast otsustava tähtsusega, ei tohiks olla võimalik seda eemaldada või muuta, ilma et kogu seade muutuks kasutuskõlbmatuks. Lisaks tuleks relvarauda paigaldada mitte-eemaldatavad takistused ning padrunipesa ja relvaraud peaksid olema nihutatud nii, et need ei ole kohakuti ja et lõhkeainet ei ole võimalik seadmesse laadida ega seadmest lasta.

               (4)Tagamaks, et hoiatus- ja signaalrelvade tehnilisi nõudeid saab kohaldada olemasolevate erinevate hoiatus- ja signaalrelvade suhtes, tuleks käesoleva direktiiviga ette nähtavate nõuete puhul võtta arvesse hoiatus- ja signaalrelvade padrunite ja padrunipesade üldtunnustatud rahvusvahelisi standardeid ja väärtusi, eriti väikerelvade märgistamise alalise rahvusvahelise komisjoni (C.I.P.) koostatud padrunite ja padrunipesade mõõtmete tabelite VIII tabelit.

               (5)Selleks et takistada hoiatus- ja signaalrelvade hõlpsat tulirelvaks ümberehitamist, peaksid liikmesriigid tagama, et liidus valmistatud või liitu imporditud relvi kontrollitakse, et teha kindlaks, kas need vastavad käesoleva direktiiviga ette nähtud tehnilistele nõuetele. Kontrollid võiksid näiteks hõlmata seadme eri mudelite või tüüpide, konkreetsete seadmete või mõlema kontrollimist.

               (6)Liikmesriigid peaksid andma üksteisele taotluse korral teavet nende poolt tehtud hoiatus- ja signaalrelvade kontrollide tulemuste kohta. Teabevahetuse lihtsustamiseks peaksid liikmesriigid määrama vähemalt ühe kontaktasutuse, kes on võimeline teistele liikmesriikidele teavet andma.

               (7)Hoiatus- ja signaalrelvade kontrollide tegemise hõlbustamiseks peaksid liikmesriigid selliste kontrollide tegemisel üksteisega koostööd tegema.

               (8)Käesolev direktiiv ei piira direktiivi 91/477/EMÜ artikli 3 kohaldamist.

               (9)Kooskõlas liikmesriikide ja komisjoni 28. septembri 2011. aasta ühise poliitilise deklaratsiooniga selgitavate dokumentide kohta
                  2
                kohustuvad liikmesriigid põhjendatud juhtudel lisama ülevõtmismeetmeid käsitlevale teatele ühe või mitu dokumenti, milles selgitatakse seost direktiivi osade ja ülevõtvate siseriiklike õigusaktide vastavate osade vahel.

               (10)Käesoleva direktiiviga ette nähtud meetmed on kooskõlas direktiivi 91/477/EMÜ artikli 13b lõike 1 alusel loodud komitee arvamusega,

               ON VASTU VÕTNUD KÄESOLEVA DIREKTIIVI:

               Artikkel 1
               Tehnilised nõuded

               Liikmesriigid tagavad, et selleks, et tulirelva ei saaks käsitada direktiivi 91/477/EMÜ kohase tulirelvana, peavad seadmed, millel on padrunipesa ja mis on ette nähtud üksnes paukpadrunitega, ärritavate või muude toimeainetega või pürotehnilise signaali andmiseks mõeldud laskemoonaga tulistamiseks, vastama igal ajal käesoleva direktiivi lisas sätestatud tehnilistele nõuetele.

               Artikkel 2
               Tehnilistele nõuetele vastavuse kontrollimine

               1.Liikmesriigid tagavad, et artiklis 1 osutatud seadmeid kontrollitakse, et teha kindlaks, kas need vastavad lisas sätestatud tehnilistele nõuetele.

               2.Liikmesriigid teevad lõikes 1 osutatud kontrollide tegemisel koostööd.

               Artikkel 3
               Teabevahetus

               Liikmesriigid annavad teistele liikmesriikidele taotluse korral teavet artikli 2 kohaselt tehtud kontrollide tulemuste kohta. Selleks määravad nad vähemalt ühe kontaktasutuse, kes tulemusi esitab, ja edastavad komisjonile tema kontaktandmed.

               Artikkel 4
               Ülevõtmissätted

               1.Liikmesriigid jõustavad käesoleva direktiivi järgimiseks vajalikud õigus- ja haldusnormid hiljemalt ... [OP: palun lisage kuupäev, mis on 12 kuud pärast käesoleva direktiivi avaldamist Euroopa Liidu Teatajas]. Nad teatavad nendest viivitamata komisjonile.

               Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

               2.Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

               Artikkel 5
               Jõustumine

               Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

               Artikkel 6
               Adressaadid

               Käesolev direktiiv on adresseeritud liikmesriikidele.

               Brüssel, 16.1.2019

                     Komisjoni nimel

                     president
                     Jean-Claude JUNCKER

                     (1)

                        ELT L 256, 13.9.1991, lk 51.

                     (2)

                        ELT C 369, 17.12.2011, lk 14.

    ---documentbreak---

               LISA

               Artiklis 1 nimetatud seadmete tehnilised nõuded

               1. Seadmed peavad vastama järgmistele nõuetele:

               a)nendega on võimalik anda pürotehnilist signaali üksnes juhul, kui rauasuudmes asuv adapter on kinnitatud;

               b)neis on püsiv seade, mis takistab ühe või mitme tahke haavli, kuuli või laskekehaga laetud padruni laskmist;

               c) need on ette nähtud padruni jaoks, mis on loetletud väikerelvade märgistamise alalise rahvusvahelise komisjoni (C.I.P.) koostatud padrunite ja padrunipesade mõõtmete tabelite VIII tabelis (käesoleva direktiivi vastuvõtmise ajal kohaldatavas redaktsioonis) ja see vastab nimetatud tabelis osutatud mõõtmetele ja muudele standarditele.

               2. Seadmeid ei ole võimalik tavalisi tööriistu kasutades püssirohu toimel haavli, kuuli või lendkeha laskmiseks ümber ehitada või ümberehitatavaks muuta.

               3. Seadmete olulisi osi ei ole võimalik paigaldada või kasutada tulirelvade oluliste osadena.

               4. Seadmete relvarauda ei ole võimalik eemaldada või muuta ilma seadet oluliselt kahjustamata või hävitamata.

               5. Seadmete puhul, mille relvaraua pikkus ei ületa 30 sentimeetrit või mille kogupikkus ei ületa 60 sentimeetrit, on seadmes relvaraua kogu pikkuse ulatuses mitte-eemaldatavad takistused, mis ei võimalda püssirohu toimel haavleid, kuule või lendkehasid lasta, kusjuures raua suudmes võib jääda tühjaks mitte rohkem kui 1 cm pikkune osa.

               6. Seadmete puhul, mis jäävad punkti 5 kohaldamisalast välja, on seadmes vähemalt ühe kolmandiku relvaraua pikkuse ulatuses mitte-eemaldatavad takistused, mis ei võimalda püssirohu toimel haavleid, kuule või lendkehasid lasta, kusjuures raua suudmes võib jääda tühjaks mitte rohkem kui 1 cm pikkune osa.

               7. Sõltumata sellest, kas seade kuulub punkti 5 või 6 kohaldamisalasse, paigaldatakse esimene takistus relvarauda vahetult seadme padrunipesa ette ja sellele võimalikult lähedale, kuid nii, et gaas saaks väljapääsuavade kaudu välja pääseda.

               8. Seadmete puhul, mis on ette nähtud üksnes paukpadrunitega tulistamiseks, peavad punktis 5 või 6 osutatud takistused relvaraua täielikult blokeerima, välja arvatud üks või mitu gaasirõhu väljapääsuava. Lisaks peavad takistused relvaraua blokeerima nii, et relva esiosast ei ole võimalik gaasilaengut tulistada.

               9. Kõik takistused peavad olema püsivad, nii et neid ei ole võimalik eemaldada ilma seadme padrunipesa või relvarauda hävitamata.

               Seadmete puhul, mis on ette nähtud üksnes paukpadrunitega tulistamiseks, peavad takistused olema täielikult valmistatud materjalist, mis on vastupidav lõikamise, puurimise, viilimise või freesimise suhtes (või muul samalaadsel viisil töötlemise suhtes) ja mille kõvadus on Vickersi kõvaduse testi järgi vähemalt 700HV30.

               Seadmete puhul, mis ei kuulu käesoleva punkti teise lõigu kohaldamisalasse, peavad takistused olema valmistatud materjalist, mis on vastupidav lõikamise, puurimise, viilimise või freesimise suhtes (või muul samalaadsel viisil töötlemise suhtes) ja mille kõvadus on vähemalt 610HV30. Piki relvaraua telge võib olla kanal, mis võimaldab seadmest lasta ärritavaid või muid toimeaineid.

               Igal juhul peavad takistused ära hoidma:

               a)piki relvaraua telge augu tekkimist või suurenemist;

               b)relvaraua eemaldamist, välja arvatud juhul, kui seadme raam ja padrunipesa muudetakse eemaldamise tagajärjel kasutuskõlbmatuks või kui kogu seade saab sel määral kahjustada, et seda ei ole võimalik ilma märkimisväärsete paranduste või täiendusteta tulirelva alusena kasutada.

               10. Padrunipesa ja relvaraud peavad olema nihutatud nii, et need ei ole kohakuti ja et laskemoona ei ole võimalik seadmesse laadida ega seadmest lasta. Revolver-tüüpi seadmete puhul peab lisaks:

               a)olema trumli padrunipesa eesmised avaused kitsamaks tehtud, tagamaks, et kuulid on pesas blokeeritud;

               b)olema tagatud, et need avaused ja padrunipesa ei ole kohakuti.